CELEX: 32020R1083
Language: el
Date: 2020-05-14 00:00:00
Title: Κατ’ εξουσιοδότηση κανονισμός (ΕΕ) 2020/1083 της Επιτροπής της 14ης Μαΐου 2020 για τη συμπλήρωση του κανονισμού (ΕΕ) 2019/517 του Ευρωπαϊκού Κοινοβουλίου και του Συμβουλίου με τον καθορισμό των κριτηρίων επιλεξιμότητας και επιλογής και της διαδικασίας για τον ορισμό του μητρώου ονομάτων τομέα ανωτάτου επιπέδου .eu (Κείμενο που παρουσιάζει ενδιαφέρον για τον ΕΟΧ)

24.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 239/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2020/1083 ΤΗΣ ΕΠΙΤΡΟΠΗΣ
         της 14ης Μαΐου 2020
         για τη συμπλήρωση του κανονισμού (ΕΕ) 2019/517 του Ευρωπαϊκού Κοινοβουλίου και του Συμβουλίου με τον καθορισμό των κριτηρίων επιλεξιμότητας και επιλογής και της διαδικασίας για τον ορισμό του μητρώου ονομάτων τομέα ανωτάτου επιπέδου .eu
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/517 του Ευρωπαϊκού Κοινοβουλίου και του Συμβουλίου, της 19ης Μαρτίου 2019, για την υλοποίηση και τη λειτουργία του ονόματος τομέα ανωτάτου επιπέδου .eu, για την τροποποίηση και κατάργηση του κανονισμού (ΕΚ) αριθ. 733/2002 και την κατάργηση του κανονισμού (ΕΚ) αριθ. 874/2004 της Επιτροπής (1), και ιδίως το άρθρο 8 παράγραφος 1,
         Εκτιμώντας τα ακόλουθα:
         
                     (1)
                  
                  
                     Σκοπός του παρόντος κανονισμού είναι ο καθορισμός των κριτηρίων επιλεξιμότητας και επιλογής, καθώς και της διαδικασίας για τον ορισμό του μητρώου στο οποίο θα ανατεθεί η οργάνωση, η διοίκηση και η διαχείριση του τομέα ανωτάτου επιπέδου .eu.
                  
               
                     (2)
                  
                  
                     Το μητρώο θα πρέπει να επιλεχθεί βάσει ανοικτής, διαφανούς και αμερόληπτης διαδικασίας επιλογής, η οποία θα παρέχει τη δυνατότητα διεξαγωγής δίκαιης και ανταγωνιστικής διαδικασίας. Για τον σκοπό αυτόν και προκειμένου να επιτευχθεί ο υψηλότερος δυνατός αριθμός κατάλληλων υποψηφίων, η πρόσκληση υποβολής υποψηφιοτήτων για την επιλογή θα πρέπει να δημοσιευτεί στην Επίσημη Εφημερίδα της Ευρωπαϊκής Ένωσης.
                  
               
                     (3)
                  
                  
                     Η διαδικασία επιλογής θα πρέπει να διεξαχθεί από την Επιτροπή σε δύο φάσεις, προκειμένου να διασφαλιστεί η διαφάνεια της διαδικασίας και η αποδοτική χρήση των πόρων.
                  
               
                     (4)
                  
                  
                     Κατά την πρώτη φάση της διαδικασίας, η Επιτροπή θα πρέπει να επαληθεύσει την επιλεξιμότητα των υποψηφίων, ώστε να διασφαλιστεί ότι πληρούν τα ελάχιστα χαρακτηριστικά του μητρώου που ορίζονται στον κανονισμό (ΕΕ) 2019/517.
                  
               
                     (5)
                  
                  
                     Κατά τη δεύτερη φάση της διαδικασίας, η Επιτροπή θα πρέπει να προβεί στην κατάταξη των επιλέξιμων υποψηφίων βάσει κριτηρίων που διασφαλίζουν ότι η οργάνωση, η διοίκηση και η διαχείριση του τομέα ανωτάτου επιπέδου .eu συμμορφώνονται με τους στόχους της στήριξης της ψηφιακής ενιαίας αγοράς, της οικοδόμησης μιας διαδικτυακής ευρωπαϊκής ταυτότητας και της ενθάρρυνσης των διασυνοριακών διαδικτυακών δραστηριοτήτων. Για να διασφαλιστεί η επίτευξη αυτών των στόχων, η Επιτροπή θα πρέπει να δώσει κατάλληλη βαρύτητα, κατά τη διαδικασία επιλογής, στην ποιότητα των παρεχόμενων υπηρεσιών, στους ανθρώπινους και τεχνικούς πόρους που διατίθενται και στην οικονομική επιφάνεια των υποψηφίων.
                  
               
                     (6)
                  
                  
                     Προκειμένου να εξασφαλιστεί η κατάλληλη και έγκαιρη εποπτεία των βασικών λειτουργιών του μητρώου, οι υποδομές που απαιτούνται για την εκτέλεση των εν λόγω λειτουργιών θα πρέπει να βρίσκονται στην Ένωση. Οι υποδομές αυτές θα πρέπει να περιλαμβάνουν, μεταξύ άλλων, το αναγκαίο λογισμικό, υλισμικό και λοιπές εγκαταστάσεις που απαιτούνται για τη διοίκηση, τη λειτουργία και τη διαχείριση του τομέα ανωτάτου επιπέδου (TLD).eu, όπως η βάση δεδομένων των καταχωρίσεων του TLD.eu, η βάση δεδομένων των διαπιστευμένων καταχωρητών του TLD.eu, ο κύριος επίσημος εξυπηρετητής για τον TLD.eu, ο τρίτος μεσεγγυητής δεδομένων για πληροφορίες του αρχείου ζώνης TLD.eu και της καταχώρισης ονομάτων τομέα, το σύστημα υπηρεσιών δημόσιας αναζήτησης και ο ιστότοπος με επικαιροποιημένες πληροφορίες σχετικά με την ακολουθούμενη πολιτική και την καταχώριση στον TLD.eu.
                  
               
                     (7)
                  
                  
                     Προκειμένου να εξασφαλιστεί κατάλληλο επίπεδο διαχείρισης του τομέα ανωτάτου επιπέδου .eu, στην πρόσκληση υποβολής υποψηφιοτήτων για την επιλογή που θα δημοσιεύσει η Επιτροπή θα πρέπει να καθορίζεται κατώτατο όριο το οποίο πρέπει να πληρούν οι υποψήφιοι βάσει των κριτηρίων επιλογής, ώστε να είναι δυνατόν να οριστούν ως μητρώο.
                  
               
                     (8)
                  
                  
                     Για τη διασφάλιση της διαφάνειας της διαδικασίας, η Επιτροπή θα πρέπει να αιτιολογεί τις αποφάσεις της και οι σχετικοί λόγοι θα πρέπει να γνωστοποιούνται στους υποψηφίους.
                  
               
                     (9)
                  
                  
                     Ως μητρώο θα πρέπει να οριστεί ο υποψήφιος με την υψηλότερη κατάταξη βάσει της βαθμολογίας αξιολόγησης. Σε περίπτωση μη σύναψης σύμβασης με το ορισθέν μητρώο, η Επιτροπή θα πρέπει να έχει τη δυνατότητα να ορίσει ως μητρώο τον επόμενο κατά σειρά κατάταξης υποψήφιο.
                  
               
                     (10)
                  
                  
                     Προκειμένου να είναι δυνατή η διεξαγωγή δίκαιης και ανταγωνιστικής διαδικασίας για την επιλογή του μητρώου, η οποία πρέπει να ολοκληρωθεί το αργότερο έως τις 12 Οκτωβρίου 2021 με την υπογραφή της σύμβασης, ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο
            Ο παρών κανονισμός καθορίζει τα κριτήρια επιλεξιμότητας και επιλογής, καθώς και τη διαδικασία για τον ορισμό του μητρώου του τομέα ανωτάτου επιπέδου .eu, σύμφωνα με τις αρχές του ανοικτού χαρακτήρα, της διαφάνειας και της μη εισαγωγής διακρίσεων.
         
         
            Άρθρο 2
            Κριτήρια επιλεξιμότητας
            
               1.   Το μητρώο είναι μη κερδοσκοπικός οργανισμός, ο οποίος συγκροτείται σύμφωνα με το δίκαιο κράτους μέλους. Έχει την καταστατική του έδρα, την κεντρική του διοίκηση και την κύρια εγκατάστασή του στο έδαφος της Ένωσης.
            
            
               2.   Οι υποδομές που απαιτούνται για την εκτέλεση των βασικών λειτουργιών του μητρώου που ορίζονται στο άρθρο 5 παράγραφος 2 βρίσκονται στο έδαφος της Ένωσης.
            
            
               3.   Εάν ο μη κερδοσκοπικός οργανισμός συγκροτείται από κοινοπραξία εταιρειών ή ομάδα αναδόχων, κάθε οντότητα που απαρτίζει την εν λόγω κοινοπραξία ή ομάδα έχει την καταστατική της έδρα, την κεντρική της διοίκηση και την κύρια εγκατάστασή της εντός της Ένωσης.
            
            
               4.   Το μητρώο αναλαμβάνει να εκτελεί τα καθήκοντά του ως κύριος ανάδοχος. Η ανάθεση με υπεργολαβία μπορεί να επιτρέπεται μόνον όπου είναι αναγκαίο για την εκτέλεση του έργου και με την προηγούμενη έγγραφη συμφωνία της Επιτροπής.
            
         
         
            Άρθρο 3
            Υποψηφιότητες
            
               1.   Στην υποψηφιότητα αναφέρονται σαφώς τα κράτη μέλη όπου είναι καταχωρισμένος ο μη κερδοσκοπικός οργανισμός και παρέχονται όλες οι πληροφορίες σχετικά με τον τόπο της καταστατικής του έδρας, της κεντρικής του διοίκησης και της κύριας εγκατάστασής του.
            
            
               2.   Εάν ο μη κερδοσκοπικός οργανισμός συγκροτείται από κοινοπραξία εταιρειών ή ομάδα αναδόχων, στην υποψηφιότητα παρέχονται πληροφορίες σχετικά με τον εκάστοτε ρόλο και το καθεστώς κάθε μέλους της κοινοπραξίας ή της ομάδας, συμπεριλαμβανομένων όλων των πληροφοριών που απαιτούνται βάσει της παραγράφου 1 του παρόντος άρθρου.
            
            
               3.   Εάν μία ή περισσότερες από τις οντότητες που απαρτίζουν την κοινοπραξία ή την ομάδα είναι κερδοσκοπική οντότητα, στην υποψηφιότητα παρέχονται πληροφορίες σχετικά με τα μέτρα που δεσμεύεται να λάβει η κοινοπραξία ή η ομάδα, προκειμένου να εξασφαλίζεται ο χρηματοοικονομικός και νομικός διαχωρισμός των κερδοσκοπικών δραστηριοτήτων από τις δραστηριότητες της λειτουργίας του μητρώου.
            
            
               4.   Η υποψηφιότητα περιλαμβάνει περιγραφή της εσωτερικής οργάνωσης του μη κερδοσκοπικού οργανισμού και συνοδεύεται από όλα τα δικαιολογητικά έγγραφα που προβλέπονται στην πρόσκληση υποβολής υποψηφιοτήτων για την επιλογή του μητρώου.
            
         
         
            Άρθρο 4
            Ποιότητα παρεχόμενων υπηρεσιών
            
               1.   Το μητρώο επιδιώκει την επιχειρησιακή αριστεία και διασφαλίζει υψηλή ποιότητα παρεχόμενων υπηρεσιών σε ανταγωνιστικές τιμές. Η Επιτροπή αξιολογεί την ικανότητα των επιλέξιμων υποψηφίων να παρέχουν την απαιτούμενη ποιότητα παρεχόμενων υπηρεσιών. Το κριτήριο αυτό σταθμίζεται με συντελεστή βαρύτητας 40 % επί της συνολικής βαθμολογίας αξιολόγησης.
            
            
               2.   Οι υποψήφιοι παρέχουν πληροφορίες σχετικά με την πείρα που διαθέτουν σε τομείς που σχετίζονται με την οργάνωση, τη διοίκηση και τη διαχείριση ονομάτων τομέα.
            
            
               3.   Οι υποψήφιοι περιγράφουν τον προβλεπόμενο τρόπο διαχείρισης του τομέα ανωτάτου επιπέδου .eu με τον οποίο θα διασφαλίζεται υψηλό επίπεδο ποιότητας των παρεχόμενων υπηρεσιών, με γνώμονα τις ελάχιστες λειτουργικές προδιαγραφές και προδιαγραφές επιδόσεων για υπηρεσίες καταχώρισης τομέων ανωτάτου επιπέδου με κωδικό χώρας που προβλέπει το Σώμα του Διαδικτύου για την εκχώρηση ονομάτων και αριθμών (ICANN).
            
            
               4.   Οι υποψήφιοι περιγράφουν τα μέτρα που προβλέπεται να εφαρμόσουν για την εξασφάλιση υψηλού επιπέδου ασφάλειας και εμπιστοσύνης στον τομέα ανωτάτου επιπέδου .eu.
            
         
         
            Άρθρο 5
            Ανθρώπινοι και τεχνικοί πόροι
            
               1.   Η Επιτροπή αξιολογεί τους ανθρώπινους και τεχνικούς πόρους που διαθέτει ο υποψήφιος. Το κριτήριο αυτό σταθμίζεται με συντελεστή βαρύτητας 30 % επί της συνολικής βαθμολογίας αξιολόγησης.
            
            
               2.   Οι υποψήφιοι παρέχουν πληροφορίες σχετικά με τους ανθρώπινους και τεχνικούς πόρους που διαθέτουν και περιγράφουν με ποιον τρόπο οι εν λόγω πόροι επαρκούν για να εκτελούνται οι ακόλουθες λειτουργίες:
               
                           α)
                        
                        
                           οργάνωση, διοίκηση και διαχείριση του τομέα ανωτάτου επιπέδου .eu, συμπεριλαμβανομένων της τήρησης των σχετικών βάσεων δεδομένων και των συνδεδεμένων υπηρεσιών δημόσιας αναζήτησης, της καταχώρισης των ονομάτων τομέα, της λειτουργίας του μητρώου ονομάτων τομέα, της λειτουργίας των εξυπηρετητών ονομάτων τομέα ανωτάτου επιπέδου του μητρώου, καθώς και της δημιουργίας και διαχείρισης των αρχείων ζώνης του τομέα ανωτάτου επιπέδου·
                        
                     
                           β)
                        
                        
                           εξασφάλιση υψηλής ποιότητας, διαφάνειας, ασφάλειας, σταθερότητας, προβλεψιμότητας, αξιοπιστίας, προσβασιμότητας, αποδοτικότητας, μη διακριτικής μεταχείρισης, δίκαιων συνθηκών ανταγωνισμού και προστασίας των καταναλωτών κατά την παροχή των υπηρεσιών τους.
                        
                     
            
               3.   Οι υποψήφιοι περιγράφουν στην υποψηφιότητά τους τη μορφή οργάνωσης, διοίκησης και διαχείρισης που προβλέπεται να εφαρμόσουν για την εκτέλεση των λειτουργιών που αναφέρονται στην παράγραφο 2, συμπεριλαμβανομένων των ακόλουθων:
               
                           α)
                        
                        
                           των ανθρώπινων πόρων και των αναγκαίων συστημάτων·
                        
                     
                           β)
                        
                        
                           του λογισμικού και υλισμικού·
                        
                     
                           γ)
                        
                        
                           των εγκαταστάσεων που απαιτούνται για τη λειτουργία και τη διαχείριση του τομέα ανωτάτου επιπέδου .eu.
                        
                     
            
               4.   Οι υποψήφιοι περιγράφουν με ποιον τρόπο οι πόροι τους, συμπεριλαμβανομένων των ανθρώπινων και τεχνικών ικανοτήτων, επαρκούν για την εκτέλεση της λειτουργίας του καταχωρητή, σε περίπτωση που η Επιτροπή ζητήσει την ενεργοποίηση της εν λόγω λειτουργίας για την επίτευξη συγκεκριμένων στόχων πολιτικής. Ο υποψήφιος παρέχει επίσης πληροφορίες σχετικά με τον τρόπο με τον οποίο η κατανομή των εν λόγω πόρων για την εκτέλεση της λειτουργίας του καταχωρητή συμμορφώνεται με τις απαιτήσεις του άρθρου 7 παράγραφος 2 του κανονισμού (ΕΕ) 2019/517.
            
            
               5.   Οι υποψήφιοι παρέχουν πληροφορίες σχετικά με τον προβλεπόμενο τρόπο εφαρμογής της πλήρους οργανωτικής και επιχειρησιακής δομής, ώστε να είναι δυνατή η έναρξη λειτουργίας του μητρώου από τις 13 Οκτωβρίου 2022.
            
         
         
            Άρθρο 6
            Οικονομική επιφάνεια και συμμόρφωση
            
               1.   Η Επιτροπή αξιολογεί την οικονομική επιφάνεια των επιλέξιμων υποψηφίων. Το κριτήριο αυτό σταθμίζεται με συντελεστή βαρύτητας 30 % επί της συνολικής βαθμολογίας αξιολόγησης.
            
            
               2.   Οι υποψήφιοι:
               
                           α)
                        
                        
                           τεκμηριώνουν ότι διαθέτουν κατάλληλη οικονομική ασφάλεια και σταθερότητα για την εκτέλεση των καθηκόντων του μητρώου·
                        
                     
                           β)
                        
                        
                           παρέχουν πλήρη στοιχεία σχετικά με το εκτιμώμενο κόστος και τις κεφαλαιακές απαιτήσεις για την οργάνωση, τη διοίκηση και τη διαχείριση του τομέα ανωτάτου επιπέδου .eu, τη διαθεσιμότητα κεφαλαίων και την ασφαλιστική κάλυψη, καθώς και μοντέλο εσόδων, συμπεριλαμβανομένου μοντέλου τιμολόγησης, ανάλυση της σχετικής αγοράς, σχέδιο εμπορικής προώθησης και μέτρα έναντι του κινδύνου αδυναμίας λειτουργίας του μητρώου·
                        
                     
                           γ)
                        
                        
                           περιγράφουν τον τρόπο εφαρμογής των αρχών της χρηστής δημοσιονομικής διαχείρισης·
                        
                     
                           δ)
                        
                        
                           παρέχουν πληροφορίες σχετικά με τα τέλη που προβλέπεται να επιβάλουν και περιγράφουν τον τρόπο καθορισμού του ύψους των τελών βάσει του κόστους που ανακύπτει.
                        
                     
            
               3.   Οι υποψήφιοι παρέχουν πληροφορίες σχετικά με τους εξωτερικούς ελέγχους στους οποίους θα υποβάλλονται με σκοπό την απόδειξη της συμμόρφωσης με τον κανονισμό (ΕΕ) 2019/517.
            
         
         
            Άρθρο 7
            Διαδικασία επιλογής
            
               1.   Η Επιτροπή διεξάγει ανοικτή, διαφανή και αμερόληπτη διαδικασία για την επιλογή του μητρώου. Η πρόσκληση υποβολής υποψηφιοτήτων για την επιλογή δημοσιεύεται στην Επίσημη Εφημερίδα της Ευρωπαϊκής Ένωσης. Οι υποψήφιοι έχουν στη διάθεσή τους τουλάχιστον 30 εργάσιμες ημέρες για την υποβολή της υποψηφιότητάς τους.
            
            
               2.   Η Επιτροπή μπορεί να ζητεί συμβουλές και συνδρομή από εξωτερικούς εμπειρογνώμονες για την ανάλυση και/ή την αξιολόγηση των υποψηφιοτήτων. Οι εν λόγω εξωτερικοί εμπειρογνώμονες επιλέγονται βάσει της εμπειρογνωσίας τους και του υψηλού επιπέδου ανεξαρτησίας και αμεροληψίας.
            
         
         
            Άρθρο 8
            Πρώτη φάση επιλογής — επαλήθευση της επιλεξιμότητας
            
               1.   Οι υποψήφιοι υποβάλλουν την υποψηφιότητά τους στην Επιτροπή, σύμφωνα με τις οδηγίες που παρέχονται στην πρόσκληση υποβολής υποψηφιοτήτων για την επιλογή.
            
            
               2.   Η Επιτροπή μπορεί να ζητήσει από τους υποψηφίους να υποβάλουν πρόσθετες πληροφορίες σχετικά με την εκπλήρωση των κριτηρίων επιλεξιμότητας εντός καθορισμένης προθεσμίας. Στο πλαίσιο της επαλήθευσης της επιλεξιμότητας, η Επιτροπή αξιολογεί:
               
                           α)
                        
                        
                           αν η υποψηφιότητα υποβλήθηκε εντός της προθεσμίας που ορίζεται στην πρόσκληση υποβολής υποψηφιοτήτων για την επιλογή·
                        
                     
                           β)
                        
                        
                           τη συμμόρφωση με τις απαιτήσεις των άρθρων 2 και 3·
                        
                     
                           γ)
                        
                        
                           αν η υποψηφιότητα είναι πλήρης και, κατά περίπτωση, αν ο υποψήφιος υπέβαλε τις πρόσθετες πληροφορίες που ζήτησε η Επιτροπή σύμφωνα με την παράγραφο 2.
                        
                     
            
               3.   Εντός 40 εργάσιμων ημερών από την καταληκτική ημερομηνία υποβολής των υποψηφιοτήτων, η Επιτροπή αποφασίζει σχετικά με την επιλεξιμότητα των υποψηφίων. Η Επιτροπή αιτιολογεί την απόφασή της στην περίπτωση που κρίνει ότι ο υποψήφιος δεν πληροί τα κριτήρια επιλεξιμότητας. Κοινοποιεί αμέσως την απόφαση αυτή στον υποψήφιο.
            
            
               4.   Η Επιτροπή δημοσιεύει τον κατάλογο των επιλέξιμων υποψηφίων.
            
         
         
            Άρθρο 9
            Δεύτερη φάση επιλογής — κατάταξη και ορισμός του μητρώου
            
               1.   Εντός 80 εργάσιμων ημερών από τη δημοσίευση του καταλόγου των επιλέξιμων υποψηφίων, η Επιτροπή κατατάσσει τους επιλέξιμους υποψηφίους που έχουν επιτύχει το κατώτατο όριο της βαθμολογίας αξιολόγησης που ορίζεται στην πρόσκληση υποβολής υποψηφιοτήτων για την επιλογή, με βάση τα κριτήρια επιλογής.
            
            
               2.   Η Επιτροπή ενημερώνει τους επιλέξιμους υποψηφίους για την τελική κατάταξη.
            
            
               3.   Η Επιτροπή ορίζει ως μητρώο τον υποψήφιο με την υψηλότερη κατάταξη. Δημοσιεύει την απόφαση ορισμού του μητρώου στην Επίσημη Εφημερίδα της Ευρωπαϊκής Ένωσης.
            
         
         
            Άρθρο 10
            Ορισμός του μητρώου σε περίπτωση μη σύναψης της σύμβασης
            Σε περίπτωση που οι διαπραγματεύσεις για τη σύναψη της σύμβασης μεταξύ του ορισθέντος μητρώου και της Επιτροπής διακοπούν χωρίς τη σύναψη σύμβασης, η Επιτροπή ορίζει ως μητρώο τον επόμενο κατά σειρά κατάταξης υποψήφιο. Εάν αυτό δεν είναι εφικτό, η Επιτροπή διεξάγει νέα διαδικασία για την επιλογή του μητρώου.
         
         
            Άρθρο 11
            Έναρξη ισχύος
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 14 Μαΐου 2020.
            
               
                  Για την Επιτροπή
               
               
                  H Πρόεδρος
               
               Ursula VON DER LEYEN
            
         
         
            (1)  ΕΕ L 91 της 29.3.2019, σ. 25.